Predkladacia správa

	Materiál sa predkladá ako iniciatívny. Vyplýva zo strategického významu, ktorý vláda prikladá výchove a vzdelávaniu vo svojom programovom vyhlásení.

Správu o stave a úrovni výchovy a vzdelávania v školách a školských zariadeniach za príslušný školský rok na základe inšpekčných zistení každoročne predkladá hlavný školský inšpektor podľa §8a ods. 3 písm. b) zákona NR SR č. 301/1999 Z. z., ktorý mení a dopĺňa zákon č SNR č. 542/1990 Zb. o štátnej správe v školstve a školskej samospráve.

	Predložená správa je vypracovaná podľa záverov a zistení z 1948 vykonaných inšpekcií. Počet sledovaných a hodnotených školských subjektov predstavuje vcelku 30,27% rozsahu ich siete. Táto vzorka z hľadiska počtu a stratifikácie umožňuje vysloviť hodnotiace závery o kvalite podmienok, riadenia a úrovni výchovy a vzdelávania na Slovensku za školský rok 2001/2002.

	Správa obsahuje závery komplexného hodnotenia stavu výchovy a vzdelávania v jednotlivých druhoch, typoch a stupňoch škôl a školských zariadení, sumáre zistení z jednotlivých inšpekčných úloh, závery z prešetrovania sťažností a regionálny prehľad poznatkov školskej inšpekcie. Každá časť je ukončená prehľadom podstatných pozitív, negatív a charakterizáciou smerovania vývoja.

	Samostatnou časťou správy je spracovaný prehľad o poznatkoch iných orgánov a organizácií o stave a úrovni výchovy a vzdelávania v SR (Štátny zdravotný ústav, ústredne riadené organizácie MŠ SR, mimovládne organizácie a pod.), ktoré dopĺňajú a kompletizujú zistenia Štátnej školskej inšpekcie.

	V závere správy sú podnety a odporúčania operatívneho, aktuálneho(krátkodobého  aj perspektívneho (dlhodobého) charakteru ako aj odporúčania na úpravu školských predpisov, vypracované na základe inšpekčných zistení.

	V prílohách správy sú okrem charakteristiky indikátorov, meracích nástrojov, hodnotiacich ukazovateľov a štatistických zistení spracované tabuľky a grafy, umožňujúce vytvoriť si plastickejší a ucelený obraz o skutočnostiach, uvádzaných v textovej časti správy.

	Správa bola prerokovaná v operatívnej porade ministra školstva dňa 18. februára 2003.